
A problémacentrikus irodalomoktatás előnyei és hátrányai a bruneri intuíciófogalom alapján

A dolgozatban nem egy alapvetően új oktatási kérdést tártam fel, csupán megkíséreltem új formában megközelíteni egy közismert problémát. Az iskola intuíciót fejlesztő funkciójáról van szó, amit a hagyományos szemléletű oktatás meglepő módon figyelmen kívül hagy. Általánosságban elmondható, hogy az irodalom tanítása a közoktatásban nem teljesíti azokat az elvárásokat, amiket magával szemben állít. Konkrétan arra gondolok, hogy az önálló, értő olvasóvá nevelés, aminek igénye a tananyag tervezés magasabb szintjein következetesen megjelenik, szinte alig van jelen magában a gyakorlatban, minduntalan alárendelt szerepet tölt be a kronológiához, irodalmi kánonhoz, az tantárgy oktatásának hagyományaihoz képest. Az irodalom oktatása szinte csak az irodalomtörténeti ismeretek átadására fókuszál, anélkül, hogy ténylegesen feltenné a kérdést, mi ezzel a hosszú távon is megragadható cél, vagyis, hogyan segíti az olvasóvá válás folyamatát.
Mindez természetesen régóta ismert probléma, a dolgozatban röviden tárgyaltam is néhányat a tantárggyal kapcsolatos reformpróbálkozások közül. Amiben a dolgozat mégis újat hoz az eddig ismert kérdésekhez képest, hogy a tantárgy válságát összekapcsoltam Jerome S. Bruner intuíciófogalmával. Úgy hiszem, hogy az intuitív és az analitikus gondolkodási formák különbsége megvilágítja a különbséget aközött, mit is szeretne elérni az iskola és mit tanít valójában. Világossá szeretném tenni, hogy az irodalomtörténeti ismeretek bemagolása, a szerzői portrék, korstílus-jellemzők módszeres visszakérdezése önmagukban nem vezethetnek személyes felismerésekhez a tanulókban, így megmaradnak laza információhalmazként, ami az érettségi után önmagától mállik szét.
Az irodalomoktatás megújítását tehát az intuitív, értelmezői funkció fejlesztésén keresztül képzelem el, vagyis az elemzési sémák, stilisztikai fogalmak alkalmazásán túl, olyan értelmezési modelleket kell felkínálnunk a tanulók számára, amiket sikerrel képesek alkalmazni a tanult, általában érdeklődésüktől messze távol eső, erősen archaikus műveken kívül, saját filmes-, színházi-, olvasmány-élményeik értelmezésében is. Bár arra hogy ez az intuitív érzék mennyiben és hogyan fejleszthető, a dolgozatban igyekeztem példákkal szolgálni, mégis úgy gondolom, hogy ez a terület komoly figyelmet érdemel, annak érdekében, hogy az irodalom oktatása valóban hasznos stúdiummá váljon, nem csupán egyéni, de társadalmi szinten is.



